section_heading: Termos-boca
paragraph_text: Termos-boca (tvornički engl. naziv thermos, prema grč. ϑερμóς: topao, vruć) je posuda s dvostrukim posrebrenim stijenkama, između kojih je isisan zrak, u kojoj zagrijan ili ohlađen sadržaj dulje vrijeme ostaje gotovo nepromijenjene temperature. Naziva se i Dewarova posuda prema fizičaru J. Dewaru, koji ju je izumio 1890. Tekućina koja se nalazi u njoj slabo gubi ili prima toplinu, bilo konvekcijom (između stijenki je vakuum), bilo toplinskim zračenjem (posrebrene stijenke reflektiraju zračenje). Vanjska je stijenka obično metalna ili od plastike, a unutrašnja staklena. Iz sigurnosnih razloga (na primjer nenamjerni udarci) kadšto je i unutrašnja stijenka metalna, ali je takva boca nešto manje djetvorna.<ref> Dewar, James, "Hrvatska enciklopedija", Leksikografski zavod Miroslav Krleža, www.enciklopedija.hr, 2015.